CELEX: 52017PC0561
Language: ro
Date: 2017-10-03
Title: Propunere de DECIZIE DE PUNERE ÎN APLICARE A CONSILIULUI de autorizare a Regatului Țărilor de Jos să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 3.10.2017
            COM(2017) 561 final
            2017/0243(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Regatului Țărilor de Jos să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               
                  În temeiul articolului 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „directiva TVA”), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective, în scopul simplificării procedurii de colectare a TVA sau al prevenirii anumitor forme de evaziune fiscală sau de fraudă.
               
               
                  Prin scrisoarea înregistrată de Comisie la 11 iulie 2017, Țările de Jos au solicitat o derogare de la articolul 193 din directiva TVA, în vederea aplicării mecanismului de taxare inversă pentru prestările de servicii de telecomunicații. În conformitate cu articolul 395 alineatul (2) din directiva TVA, Comisia a informat celelalte state membre, prin scrisoarea din 5 septembrie 2017, cu privire la cererea înaintată de Țările de Jos. Prin scrisoarea din 6 septembrie 2017, Comisia a comunicat Țărilor de Jos faptul că deține toate informațiile necesare pentru a analiza cererea.
               
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Ca regulă generală, articolul 193 din directiva TVA stipulează că persoana impozabilă care efectuează o livrare de bunuri sau o prestare de servicii este în mod normal obligată la plata taxei pe valoarea adăugată (TVA).
               
            
            
               În temeiul articolului 199a din directiva TVA, statele membre pot să prevadă ca persoana obligată la plata TVA să fie persoana impozabilă beneficiară a operațiunilor menționate la respectivul articol (mecanismul de taxare inversă). În temeiul procedurii de taxare inversă, persoana impozabilă beneficiară a operațiunilor respective devine obligată la plata TVA. Cu condiția să se bucure pe deplin de dreptul de deducere, respectiva persoană impozabilă ar declara și, în același timp, ar deduce TVA-ul aferent operațiunii în cauză, ceea ce are drept consecință neefectuarea plății TVA-ului la trezorerie. Serviciile de telecomunicații sunt incluse la articolul 199a litera (g). 
            
            
               
                  Țările de Jos nu fac uz de opțiunea prevăzută la articolul 199a litera (g) din directiva TVA și nu aplică mecanismul de taxare inversă în cazul serviciilor de telecomunicații. Totuși, din cauza fraudelor descoperite recent în sectorul serviciilor de telecomunicații din Țările de Jos, acest stat membru ar dori să introducă mecanismul de taxare inversă în cazul prestărilor interne de servicii de telecomunicații. 
               
            
            
               Conform articolului 199a din directiva TVA, mecanismul de taxare inversă poate fi aplicat până la 31 decembrie 2018 și pentru o perioadă minimă de doi ani. Dat fiind că nu se îndeplinește condiția referitoare la perioada de doi ani, Țările de Jos nu pot aplica mecanismul de taxare inversă în temeiul articolului respectiv. 
            
            
               Prin urmare, în temeiul articolului 395 din directiva TVA, Țările de Jos solicită o derogare de la articolul 193 din directiva TVA pentru a primi autorizarea de a aplica mecanismul de taxare inversă în cazul prestărilor de servicii de telecomunicații. 
            
            
               Scopul derogării solicitate este de a preveni frauda în domeniul TVA în sectorul serviciilor de telecomunicații. Deși prestările de servicii de telecomunicații sunt predispuse la fraudă și sunt monitorizate îndeaproape de Țările de Jos, acest stat membru a descoperit recent mecanisme frauduloase de comercializare a minutelor de convorbire care implică o serie de comercianți-fantomă și companii-tampon, inclusiv comercianți stabiliți în țări terțe. Aceste mecanisme provoacă pierderi semnificative de venituri din TVA. 
            
            
               Pe baza informațiilor furnizate de Țările de Jos, metodele convenționale de detectare și de prevenire a fraudei nu sunt eficace, întrucât serviciile în cauză sunt prestate din afara UE și nu sunt menționate în niciun registru și în nicio listă. Plățile se efectuează prin intermediul unor platforme de plată în conturi bancare din afara UE, tranzacțiile fiind astfel mai dificil de detectat, iar informațiile imposibil de obținut de la bănci. Țările de Jos subliniază că, fără un mecanism de taxare inversă pentru serviciile în cauză, pierderile fiscale vor crește exponențial. 
            
            
               Serviciile de telecomunicații sunt considerate a fi predispuse la fraudă și sunt incluse la articolul 199a litera (g) din directiva TVA. Dacă ar fi fost îndeplinită condiția referitoare la perioada minimă de aplicare, Țările de Jos se puteau baza pe acest din urmă articol pentru aplicarea mecanismului de taxare inversă. 
            
            
               Se propune acordarea derogării pe perioada de valabilitate a articolului 199a din directiva TVA. Prin urmare, se propune derogarea până la 31 decembrie 2018, adică data de expirare a articolul 199a din directiva TVA. 
            
            
               •Coerența cu dispozițiile existente în domeniul de politică vizat
            
            
               
                  În temeiul articolului 199a litera (g) din directiva TVA, mecanismul de taxare inversă poate fi aplicat prestărilor de servicii de telecomunicații. Câteva state membre aplică mecanismul de taxare inversă în temeiul acestei dispoziții
                     1
                  . Dacă ar fi fost îndeplinită condiția referitoare la perioada de doi ani, Țările de Jos puteau aplica mecanismul de taxare inversă în cazul serviciilor de telecomunicații fără a solicita o derogare în temeiul articolului 395 din directiva TVA. 
               
               
                  Măsura propusă este, prin urmare, în concordanță cu dispozițiile existente din directiva TVA. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
         
         
            
               Articolul 395 din directiva TVA.
            
            
               •Subsidiaritate (pentru competența neexclusivă) 
            
            
               Având în vedere dispoziția din directiva TVA pe care se întemeiază propunerea, aceasta din urmă intră în sfera competenței exclusive a Uniunii. În consecință, principiul subsidiarității nu se aplică.
            
            
               •Proporționalitate
            
            
               Decizia se referă la o autorizare acordată unui stat membru la cererea acestuia și nu constituie o obligație.
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume prevenirea anumitor forme de evaziune fiscală sau de fraudă într-un sector specific. 
            
            
               •Alegerea instrumentului
            
            
               În temeiul articolului 395 din directiva TVA, derogarea de la normele comune în materie de TVA este posibilă numai cu autorizarea Consiliului hotărând în unanimitate la propunerea Comisiei. În plus, o decizie a Consiliului este cel mai adecvat instrument, deoarece poate fi adresată statelor membre în mod individual.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               
                  Prezenta propunere se bazează pe o cerere înaintată de Țările de jos și se referă doar la acest stat membru.
               
            
            
               •Obținerea și utilizarea expertizei
            
            
               Nu a fost necesară consultarea experților externi.
            
            
               •Evaluarea impactului
            
            
               Propunerea de decizie de punere în aplicare are drept scop prevenirea anumitor forme de evaziune fiscală sau de fraudă în sectorul telecomunicațiilor. Mecanismul de taxare inversă ar trebui să ajute Țările de Jos să pună capăt propagării în continuare a fraudei în materie de TVA descoperite recent și să prevină frauda din domeniul prestărilor de servicii de telecomunicații. În consecință, măsura de derogare poate avea un impact pozitiv. 
            
            
               Având în vedere domeniul de aplicare restrâns al derogării și aplicarea sa limitată în timp, impactul va fi, în orice caz, limitat.
            
            
               4.IMPLICAȚIILE BUGETARE
            
            
               Propunerea nu afectează în niciun fel bugetul UE. 
            
            
               5.ALTE ELEMENTE
            
            
               Propunerea include o dispoziție privind limitarea efectelor în timp stabilită la 31 decembrie 2018.
            
         
         
            
               2017/0243 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Regatului Țărilor de Jos să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  2
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Articolul 193 din Directiva 2006/112/CE prevede că persoana impozabilă care efectuează o livrare de bunuri sau o prestare de servicii este în mod normal obligată la plata taxei pe valoarea adăugată (TVA) către autoritățile fiscale.
            
            
               (2)În temeiul articolului 199a litera (g) din directiva TVA, statele membre pot să prevadă ca persoana obligată la plata TVA-ului aferent prestărilor de servicii de telecomunicații să fie persoana impozabilă care beneficiază de prestarea acestor servicii (mecanismul de taxare inversă). Țările de Jos nu fac uz de această opțiune. 
            
            
               (3)Din cauza fraudelor descoperite recent în sectorul serviciilor de telecomunicații din Țările de Jos, acest stat membru ar dori să introducă mecanismul de taxare inversă în cazul prestărilor interne de servicii de telecomunicații. 
            
            
               (4)Conform articolului 199a din directiva TVA, mecanismul de taxare inversă poate fi aplicat până la 31 decembrie 2018 și pentru o perioadă minimă de doi ani. Dat fiind că nu se îndeplinește condiția referitoare la perioada de doi ani, Țările de Jos nu pot aplica mecanismul de taxare inversă în temeiul articolului 199a litera (g) din directiva TVA. 
            
            
               (5)Prin urmare, prin scrisoarea înregistrată de Comisie la 11 iulie 2017, Țările de Jos au solicitat o derogare de la articolul 193 din directiva TVA pentru a primi autorizarea de a aplica mecanismul de taxare inversă în cazul prestărilor de servicii de telecomunicații, în temeiul articolului 395 din directiva TVA. 
            
            
               (6)Prin scrisoarea din 5 septembrie 2017, Comisia a informat celelalte state membre cu privire la cererea înaintată de Țările de Jos, în conformitate cu articolul 395 alineatul (2) din Directiva 2006/112/CE. Prin scrisoarea din 6 septembrie 2017, Comisia a comunicat Țărilor de Jos faptul că deține toate informațiile necesare pentru a analiza cererea.
            
            
               (7)Scopul derogării solicitate este de a preveni frauda în domeniul TVA în sectorul serviciilor de telecomunicații. Deși prestările de servicii de telecomunicații sunt predispuse la fraudă și sunt monitorizate îndeaproape, Țările de Jos au descoperit recent mecanisme frauduloase de comercializare a minutelor de convorbire care implică o serie de comercianți-fantomă și companii-tampon. Aceste mecanisme provoacă o pierdere semnificativă de venituri din TVA. 
            
            
               (8)Pe baza informațiilor furnizate de Țările de Jos, metodele convenționale de detectare și de prevenire a fraudei nu sunt eficace, întrucât serviciile în cauză sunt prestate din afara UE și nu sunt menționate în niciun registru și în nicio listă. Plățile se efectuează prin intermediul unor platforme de plată în conturi bancare din afara Uniunii Europene, tranzacțiile fiind astfel mai dificil de detectat, iar informațiile imposibil de obținut de la bănci. Țările de Jos subliniază că, fără un mecanism de taxare inversă pentru serviciile în cauză, pierderile fiscale vor crește exponențial. 
            
            
               (9)Țările de Jos ar trebui, prin urmare, autorizate să aplice mecanismul de taxare inversă în cazul prestărilor de servicii de telecomunicații pe perioada de valabilitate a articolului 199a din directiva TVA. Derogarea ar trebui acordată până la 31 decembrie 2018. 
            
            
               (10)Derogarea nu afectează resursele proprii ale Uniunii provenite din TVA, 
            
            
               ADOPTĂ PREZENTA DECIZIE: 
            
         
         
            
               Articolul 1
            
            
               Prin derogare de la articolul 193 din Directiva 2006/112/CE, Țările de Jos sunt autorizate să desemneze destinatarul prestației drept persoana obligată la plata TVA către autoritățile fiscale în cazul prestărilor de servicii de telecomunicații. 
            
            
               Articolul 2
            
            
               Prezenta decizie intră în vigoare la data notificării sale.
            
            
               Prezenta decizie expiră la 31 decembrie 2018.
            
            
               Articolul 3
            
            
               Prezenta decizie se adresează Regatului Țărilor de Jos.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  A se vedea lista de notificări ale Comitetului TVA: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  JO 347, 11.12.2006, p. 1.